
Την Πέμπτη 17 Ιανουαρίου 2019 το Σπίτι της Κύπρου και οι εκδόσεις Πόλις, σε συνεργασία με το Γαλλικό Ινστιτούτο Ελλάδος, παρουσίασαν, στο Σπίτι της Κύπρου, τη δίγλωσση έκδοση του Ρενέ Σαρ, «Φύλλα του Ύπνου», εισαγωγή-μετάφραση Θανάση Χατζόπουλου.

Τους παρευρισκόμενους καλωσόρισε η Λειτουργός του Σπιτιού της Κύπρου κ. Σοφία Γαρπόζη και στη συνέχεια διάβασε την εισαγωγική ομιλία της Μορφωτικής Συμβούλου δρος Νάντιας Στυλιανού. «Τα αποφθέγματα που περιλαμβάνονται στο βιβλίο είναι τα αποστάγματα της σκέψης του Σαρ, υπό τη μορφή στίχων, που κρύβουν και αποκαλύπτουν ταυτόχρονα, με κέντρο τον άνθρωπο, τον έρωτα, τη ζωή και τον θάνατο» σημείωσε η κ. Στυλιανού στην ομιλία της ενώ για τον Θανάση Χατζόπουλο υπογράμμισε ότι «με την ευαισθησία του ποιητή, την βαθυστόχαστη ματιά του τη βαθιά γνώση του Σαρ, επιχειρεί τη γλωσσική αυτή μεταγραφή, και μας μεταφέρει σ’ ένα ταξίδι με όπλο του τις καίριες λέξεις και τις παραστατικές εικόνες που επιλέγει, για να μας οδηγήσει στο ποιητικό σύμπαν του Ρ.Σ.».
Η μεταφράστρια, κ. Ιωάννα Αβραμίδου μίλησε αναλυτικά για την ποιητική δημιουργία του Σαρ επισημαίνοντας ότι «η τρέχουσα γλώσσα του Ρ.Σ. αρνείται την τρέχουσα γλώσσα και τις έτοιμες διατυπώσεις και φόρμες επινοώντας συνεχώς μια νέα έκφραση και αναμιγνύοντας το αφηρημένο με το συγκεκριμένο ή το αφηρημένο με το αφηρημένο. Κάθε ποίημά του παρά τις προσωπικές ή γεωγραφικές αναφορές παραμένει πάντα ένα μυστήριο». Μιλώντας για το αποτέλεσμα της μετάφρασης στα ελληνικά, είπε ότι «ο Θανάσης Χατζόπουλος μετέφερε όλο το πικρό άρωμα εκείνης της ταραγμένης εποχής, παραμένοντας πιστός στο γράμμα και στο ύφος του πρωτοτύπου και παρέδωσε ένα κείμενο που μπορεί να διαβαστεί ως αυθύπαρκτο κείμενο, δίχως εξάρτηση από το πρωτότυπο».
Στη συνέχεια ο συγγραφέας, Γιώργος-Ίκαρος Μπαμπασάκης συνέδεσε τον Ρενέ Σαρ με το Υπερρεαλιστικό Κίνημα και παρατήρησε ότι «στην ποίηση του Σαρ διαρκώς είναι παρούσα η διαλεκτική ονείρου και πράξης. Στα ‘Φύλλα του Ύπνου’ υπάρχει συνεχώς η διαλεκτική λέξης, πράξης, ιδεών, βίας, χωρίς να χάνεται ο ανθρωπισμός του πράγματος. […] Διαβάζοντας, δεν βλέπει κανείς, κανένα μίσος για τον εχθρό ή καμμιά εθνικιστική, κακή έξαρση, παρά μόνο βλέπει μια διαρκή αγωνία να πάρει το βίωμα και την πράξη και να το μεταφέρει σε λέξεις». Καταλήγοντας ο ομιλητής συνεχάρη τον Θανάση Χατζόπουλο που σε εύχυμα ελληνικά,  μετέφερε τον λόγο του Ρενέ Σαρ. 

Αποσπάσματα από το βιβλίο διάβασαν, ο ποιητής, μεταφραστής, Θανάσης Χατζόπουλος και ο Διευθυντής του Γαλλικού Ινστιτούτου Ελλάδος, Mikaël Hautchamp.

